b'\n_START_ARTICLE_\nHerakleios (filosofi)\n_START_PARAGRAPH_\nHerakleios (muinaiskreikaksi \xe1\xbc\xa9\xcf\x81\xce\xac\xce\xba\xce\xbb\xce\xb5\xce\xb9\xce\xbf\xcf\x82; 300-luku) oli antiikin kreikkalainen kyyniseen koulukuntaan kuulunut filosofi, jota vastaan keisari Julianus Apostata kirjoitti seitsem\xc3\xa4nnen puheensa._NEWLINE_Julianus kertoo, kuinka Herakleios esitti h\xc3\xa4nen edess\xc3\xa4\xc3\xa4n allegorisen faabelin, jossa Herakleios otti itselleen Juppiterin osan ja antoi keisarille Panin osan. Vaikka Julianus loukkaantui faabelista ja siit\xc3\xa4, miten ep\xc3\xa4kunnioittavasti Herakleios mainitsi jumalat, keisari pysyi silti vaiti, koska pelk\xc3\xa4si muutoin vaikuttavansa vainoharhaiselta. Kohtaaminen sattui Konstantinopolissa._NEWLINE_Julianus kirjoitti my\xc3\xb6hemmin pitk\xc3\xa4n esityksens\xc3\xa4 selitt\xc3\xa4\xc3\xa4kseen, ett\xc3\xa4 kyynikon tulisi olla kaiken teeskentelyn ja petoksen vihollinen, eik\xc3\xa4 sepitell\xc3\xa4 faabeleita; ja mik\xc3\xa4li kyynikko sepitt\xc3\xa4\xc3\xa4 faabeleita, niiden tulisi olla vakavia, opettavaisia ja uskonnollisia._NEWLINE_Meille on s\xc3\xa4ilynyt tietoa my\xc3\xb6s toisesta tapauksesta, jossa Herakleios uhmasi usurpaattori Procopiusta, joka oli Julianuksen sukulainen. T\xc3\xa4m\xc3\xa4 on saattanut tapahtua silloin, kun Procopius pyrki (ja lopulta ep\xc3\xa4onnistui) valtaamaan Rooman valtakunnan Julianuksen seuraajan Jovianuksen kuoltua.'